Etholiadau Asturias | Asturias yn Gymraeg
Cyhoeddwyd gan: cathasturias | Mawrth 15, 2012
Etholiadau Asturias
Mae Asturias (ac Andalucia) yng nghanol ymgyrch etholiadol. Bob dydd mae gweinidog dros rywbeth-neu'i-gilydd yn glanio yn Uviéu/Oviedo er mwyn dweud wrthym ni pa mor hapus fyddai pawb petai'r un blaid yn rheoli yma ag sydd yn Madrid – h.y. y PP (ceidwadol, am gadw undod Sbaen).
Dwi ddim mor ffôl ag i geisio rhagweld beth fydd y canlyniad: mae'r polau piniwn ynddynt eu hunain yn fregus yn fy marn i oherwydd y nifer fach sy'n cael eu holi, a hyd yn hyn maen nhw wedi awgrymu sawl posibilrwydd. Yr unig beth sy'n gyffredin rhyngddynt yw y bydd plaid Cascos, y FAC daleithiol, yn colli ac yn colli'r drwm. Bydd IU, y blaid chwith/gomiwnyddol/werdd, ar ei hennill. Ond p'un o'r ddwy blaid fawr, y PP a'r PSOE, fydd wrth y llyw – amhosib dweud.
Fel arfer, mae llawer os nad y rhan fwyaf o'r pethau sy'n poeni pawb yn fwy o gyfrifoldeb gwladwriaeth Sbaen na chymuned Asturias: ymestyn rhwydwaith yr AVE, y trên cyflym iawn, i Oviedo a Gijón; gorffen y draffordd ar hyd yr arfordir; sbarduno'r economi a chreu gwaith i'r ifainc. Mae'r ymwelwyr o wleidyddion wedi bod yn ddigon parod i ddweud 'ie' i bopeth, ond heb roi ffigyrau na dyddiadau.
Ar raddfa y llywodraeth fydd yn cael ei hethol, iawn, bu FAC heddiw yn addo datblygu astudiaethau Astwraidd yn y brifysgol, tra'r oedd y ddwy blaid fawr yn siarad geiriau gwagaidd am yr economi. Oni fyddai'n well iddyn nhw i gyd i ddechrau meddwl am y pethau y gellid eu gwneud yn awr – i gael y gyfundrefn ffyrdd/rheilffyrdd/trafnidiaeth gyhoeddus sydd gyda ni i gydweithio'n iawn, er enghraifft – neu i gyflogi'r ifainc i wneud gwaith angenrheidiol yn yr amgylchedd, gwaith sydd ar hyn o bryd ddim yn cael ei wneud o gwbl?
Cofnodwyd yn Asturias, gwleidyddiaeth | Tagiau: addysg, Asturias, economi, etholiadau, gwaith, gwleidyddiaeth, iaith, trafnidiaeth
« Diogelu'r Clogwyni
Helwyr Wrthi Eto »
Ond y cwestiwn mawr ydy, i pwy ti yn mynd i bleidleisio?
By: Plaid Gwersyllt on Mawrth 16, 2012
A'r cwestiwn mawr arall yw. a ydw'i'n mynd i gyhoeddi pa blaid gaiff fy mhleidlais!
By: cathasturias on Mawrth 16, 2012
Dwi ddim yn meddwl dy fod yn PP nag yn IU, felly PSOE neu FAC.
Nai fynd am FAC?
Fe allwn i fod yn 'wyrdd'! – nid FAC beth bynnag, er eu bod nhw'n siarad llawer am hawliau Asturias, maen nhw'n gwneud hynny o safbwynt sydd weithiau i'r dde o'r PP, wethiau'n hofran rywle yn y canol. Diffyg ideoleg!
Ydy Los Verdes yn sefyll yn ethoiadau rhanbarthol Asturias?
By: Arfon Jones on Mawrth 18, 2012
Sawl math ohonyn nhw! Un grŵp sydd ynghlwm wrth yr IU, un arall wrth Bloque Asturias, ac un arall sydd am ddiogelu anifeiliaid.